**ELŐTERJESZTÉS KÍSÉRŐ LAP**

**E-szám: 84/2017.**

**Tárgy:** **A hulladékgazdálkodási közszolgáltatás ellátásával kapcsolatos döntések meghozatala**

**Előterjesztő neve:** Kiszelné Mohos Katalin polgármester

**Előadó neve**: dr. Visnyay Noémi osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2017. június 22.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. június 22.**

**polgármester**

**Tisztelt Képviselő-testület!**

2013. január 1. napján hatályba lépett az új hulladékról szóló 2012. évi CLXXXV. törvény (a továbbiakban: Ht.), amely új alapokra helyezte a hulladékgazdálkodást. Az állami hulladékgazdálkodási közfeladat ellátására létrehozott NHKV Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaság (a továbbiakban: NHKV Zrt.) márciusi tájékoztatása értelmében a hulladékgazdálkodási közszolgáltatás egységes, optimális, nonprofit kialakítása érdekében megkezdte a közszolgáltatók megfelelőségi véleményének felülvizsgálatát. Az NHKV Zrt. megfelelőséggel rendelkező regionális közszolgáltatót javasol az Országos Hulladékgazdálkodási Közszolgáltatási Tervben előírt színvonalú ellátás biztosítása érdekében.

Nagykovácsi Nagyközség Önkormányzata a Zöld Bicske Nonprofit Kft-vel 2014. június 16. napján megkötött közszolgáltatási szerződés keretében gondoskodik a települési hulladékgazdálkodásról. Az NHKV Zrt. 2017. április 12. napján a 8522-84/2017. iktatószámú levelében tájékoztatta az Önkormányzatot - mint ellátásért felelőst - arról, hogy a jelenlegi közszolgáltató részére 3700-68/2016. számon kiadott megfelelőségi véleményt azonnali hatállyal visszavonta a Ht. 32/A. § (1) bekezdés g) pontjára hivatkozva, miszerint „az állami hulladékgazdálkodási közfeladat keretében az állam a hulladékgazdálkodás országos szintű céljainak és fejlesztési irányainak teljesülése érdekében kialakítja az infrastrukturális erőforrások optimális használatának rendszerét.”

# A megfelelőségi vélemény visszavonását az indokolta, hogy az NHKV Zrt. az állami hulladékgazdálkodási közfeladat ellátására létrehozott szervezet kijelöléséről, feladatköréről, az adatkezelés módjáról, valamint az adatszolgáltatási kötelezettségek részletes szabályairól szóló 69/2016.(III.31) Korm.rendelet 8.§ (1) bekezdésében foglalt vizsgálata eredményeként megállapította, hogy a Zöld Bicske Nonprofit Kft. tevékenysége az 1250/2016.(V.27.) Korm.határozattal elfogadott Országos Hulladékgazdálkodási Közszolgáltatási Terv (a továbbiakban: OHKT) előírásainak ismételten nem felelt meg, a Zöld Bicske Nonprofit kft. által, a közszolgáltatási szerződés alapján nyújtott hulladékgazdálkodási közszolgáltatás nem alkalmas az OHKT-ban foglalt célok elérésére, követelmények teljesítésére.

A hulladékról szóló 2012. évi CLXXXV. törvény (a továbbiakban: Ht.) 41.§ (2) bekezdése egyértelműen kimondja, hogy a közszolgáltató a tevékenységét az OHKT-ben előírtaknak megfelelően köteles ellátni.

Levelében az NHKV Zrt. felhívta az Önkormányzat figyelmét arra is, hogy a Ht. előírásainak megfelelően haladéktalanul gondoskodjon a megfelelőségi véleménnyel nem rendelkező közszolgáltatóval fennálló hulladékgazdálkodási szerződés felmondásáról és a törvényi előírásoknak megfelelő közszolgáltatóval a hulladékgazdálkodási szerződés megkötéséről. A megtett intézkedésekről az NHKV Zrt-t értesíteni szükséges.

A Ht. felmondásra vonatkozó szabályai:

 *„37. § (1) A hulladékgazdálkodási közszolgáltatási szerződést a települési önkormányzat a Polgári Törvénykönyvben meghatározott felmondási okokon túlmenően e törvény alapján akkor mondhatja fel, ha a közszolgáltató*

*a) a hulladékgazdálkodási közszolgáltatás ellátása során a környezet védelmére vonatkozó jogszabályok vagy a rá vonatkozó hatósági döntés előírásait súlyosan megsértette, és ennek tényét a bíróság vagy a hatóság jogerősen megállapította,*

*b) a szerződésben megállapított kötelezettségét neki felróható módon súlyosan megsértette.*

***(1a)A települési önkormányzat a hulladékgazdálkodási közszolgáltatási szerződést legfeljebb hat hónapos felmondási idővel felmondja, ha a közszolgáltató nem rendelkezik minősítési engedéllyel, vagy megfelelőségi véleménnyel, vagy a Koordináló szerv a megfelelőségi véleményét visszavonta. A felmondási idő alatt a közszolgáltató a hulladékgazdálkodási közszolgáltatást változatlanul ellátja.***

*(2)…*

*(3) A hulladékgazdálkodási közszolgáltatási szerződés felmondása esetén a települési önkormányzat képviselő-testületének haladéktalanul intézkednie kell a hulladékgazdálkodási közszolgáltatás ellátásának biztosításáról.*

*(4) A települési önkormányzat a hulladékgazdálkodási közszolgáltatási szerződés felmondása esetén a szerződés megszűnésétől az új hulladékgazdálkodási közszolgáltatási szerződés hatályba lépéséig a hulladékgazdálkodási közszolgáltatás ellátásáról haladéktalanul gondoskodik. ... "*

 **„37/A. §** *Ha a települési önkormányzat a hulladékgazdálkodási közszolgáltatás ellátását a 33-34. §-ban foglaltak szerint nem biztosítja, vagy a hulladékgazdálkodási közszolgáltatás a 33-34. §-ban meghatározott eljárás eredménytelensége miatt nem biztosítható, a katasztrófavédelemről és a hozzá kapcsolódó egyes törvények módosításáról szóló törvény szerint kell eljárni. "*

Mivel a Zöld Bicske Nonprofit Kft. 2017. április 5. napjától már nem rendelkezik a törvény által előírt megfelelőségi véleménnyel **javasoljuk,** hogy a képviselő-testület a 2014. június 14. napján kötött közszolgáltatási szerződést a Ht. 37.§ (1a) bekezdése alapján 2017. július 1. napján 6 hónapos felmondási határidővel mondja fel, illetve hogy a szerződés megszűnéséig hátra lévő időben gondoskodjon a Ht. 33.§ (2) bekezdésében meghatározott eljárás lefolytatásáról, illetve a jogszabályoknak megfelelő közszolgáltatóval történő szerződés megkötéséről.

***Megjegyzés:*** *a Ht. 37.§ (1a) bekezdése 2017. június 23. napján módosult, melynek régi rendelkezése így szólt;*

*„A 2016. április 1-jét követően megkötött hulladékgazdálkodási közszolgáltatási szerződést a települési önkormányzat legfeljebb egy hónapos felmondási idővel felmondja, ha a közszolgáltató nem rendelkezik minősítési engedéllyel vagy megfelelőségi véleménnyel.”*

*A módosítást megelőzően a régi Ht. 37.§ (1) bekezdés a)-b) pontjaiban, valamint az (1a) bekezdésében szabályozott felmondási okok nem voltak alkalmasak a közszolgáltatási szerződés felmondására a következők miatt;*

* *a közszolgáltató a hulladékgazdálkodási közszolgáltatás ellátása során nem sértette meg sem a környezet védelmére vonatkozó jogszabályokat sem a rá vonatkozó hatósági döntés előírásait ( a megfelelőségi véleményt kiállító és visszavonó Koordináló szerv nem minősül hatóságnak), illetve*
* *a régi Ht. 37.§ (1a) bekezdése csak azon közszolgáltatási szerződésekre vonatkozóan biztosította a felmondás jogát, amelyek 2016. április 1-ét követően kötöttek.*

*Fentiek alapján felmondás helyett a közszolgáltatási szerződést a Ptk. szabályai értelmében csak közös megegyezéssel lehetett volna megszüntetni.*

*A jogi helyzet tisztázása érdekében az Önkormányzat két ízben kért állásfoglalást az NHKV Zrt.-től, de sajnos egyetlen esetben sem kaptunk egyértelmű iránymutatást. Az ellentmondást felismerve az Országgyűlés végül módosította a Ht. vonatkozó rendelkezéseit, melynek következtében megnyílt az Önkormányzat lehetősége a felmondás törvényi szabályoknak megfelelő gyakorlására.*

Kérjük a Tisztelt Képviselő-testületet az előterjesztés megtárgyalására és a határozati javaslat elfogadására egyszerű többséggel.

Nagykovácsi, 2017. június 22.

 Kiszelné Mohos Katalin

 polgármester

**HATÁROZATI JAVASLAT**

**Tárgy: A hulladékgazdálkodási közszolgáltatás ellátásával kapcsolatos döntések meghozatala**

Nagykovácsi Nagyközség Önkormányzatának Képviselő-testülete

1. a NHKV Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaság (a továbbiakban: Koordináló szerv) 8522-84/2017. iktatószámú levelében foglaltakra hivatkozással, - mely szerint Zöld Bicske Nonprofit Kft. részére 3700-68/2016. számon kiállított megfelelőségi vélemény azonnali hatállyal visszavonásra került - úgy dönt, hogy a Zöld Bicske Nonprofit Kft-vel 2014. június 16. napján határozott időre megkötött hulladékgazdálkodási közszolgáltatási szerződést 2017. július 1. napjával hat hónapos felmondási idővel a hulladékról szóló 2012.évi CLXXXV. törvény 37. § (1a) bekezdése alapján felmondja,
2. felhatalmazza a polgármestert a hulladékgazdálkodási közszolgáltatási szerződés 2017. július 1-i dátummal történő felmondásának aláírására,
3. felkéri a polgármestert, hogy a közfeladat ellátásának zavartalansága és az új közszolgáltató kiválasztása érdekében gondoskodjon a közbeszerzési eljárás lefolytatásáról és a szükséges intézkedések megtételéről,
4. felkéri a polgármestert, hogy az 1. pontban foglalt döntésről, írásban értesítse a Koordináló szervet.

Határidő: azonnal

Felelős: polgármester